C 263/4
RO
Jurnalul Oficial al Uniunii Europene
26.7.2023
În calitate de parteneri naturali ai unui spațiu al datelor, organismele statistice de la nivel național și de la nivelul Uniunii joacă un rol esențial, punând la dispoziție statistici oficiale în mod gratuit, sprijinind interoperabilitatea în cadrul domeniilor statistice și între acestea și permițând reutilizarea datelor existente pentru producerea de statistici oficiale inovatoare sau îmbunătățite, eventual sprijinind nevoile de raportare reglementară.
O ofertă turistică mai bună, mai personalizată și mai durabilă, însoțită de măsuri de politică de sprijin coerente la nivel național, regional și local, este esențială pentru ca Europa să rămână cea mai vizitată destinație turistică din lume într-un mod inovator și durabil și, astfel cum se explică mai jos în detaliu, spațiul de date privind turismul poate facilita acest rezultat.
Datele pot contribui la identificarea, măsurarea și îmbunătățirea impactului turismului asupra sustenabilității.
Printre exemple se numără datele privind consumul de energie al hotelurilor, certificatele de energie din surse regenerabile, consumul de apă și tratarea apelor uzate sau instrumentele de trasabilitate agroalimentară, care pot sprijini lanțurile de aprovizionare locale, reducând astfel impactul asupra mediului al sectorului restaurantelor și sprijinind în același timp turismul rural.
Un alt exemplu de beneficii ale schimbului de date între domenii și sectoare este interoperabilitatea dintre spațiul european al datelor privind turismul și spațiul european al datelor privind sănătatea.
Schimbul de date electronice privind sănătatea poate fi extrem de util atât pentru călător, cât și pentru țara gazdă, pentru a planifica și a propune un sprijin medical adecvat.
Ca atare, beneficiile oferite de intensificarea schimbului de date ar avea un impact asupra pieței în ansamblu, inclusiv asupra platformelor mari, care sunt principalii deținători de date comerciale legate de turism.
1.2.
Provocările schimbului de informații legate de turism Sectorul turismului se confruntă cu trei provocări specifice în ceea ce privește schimbul de date, care trebuie abordate de factorii-cheie ai spațiului european comun al datelor pentru turism (a se vedea punctul 2):
1.
Interoperabilitatea datelor
Proiectarea, gestionarea și oferirea unei experiențe turistice, în scopuri decizionale sau de inovare, necesită o varietate de date fără caracter personal.
O caracteristică distinctivă a sectorului turismului este că orice domeniu de date ar putea fi util pentru crearea unei experiențe turistice (adică mobilitate, energie, mediu, patrimoniu cultural, urbanism, sănătate etc.), deși seturile esențiale de date fără caracter personal prezintă un interes deosebit pentru operatori.
Consultările ample cu părțile interesate desfășurate de Comisia Europeană în perioada 2021-2023 au identificat seturi de date deosebit de relevante pentru operatori (în funcție de cazul de utilizare și de scopul colectării datelor): disponibilitatea și cererea de cazare; oportunitățile de călătorie și cererea; impactul social și de mediu al turismului; oferta și tendințele pieței.
Prin urmare, principala provocare este de a partaja și compara informații din diferite surse, evitând suprapunerile și dublările în cea mai mare măsură posibilă, într-un cadru de interoperabilitate care este partajat cu alte date sectoriale.
Dacă este posibil, ar putea fi explorate standarde care sunt deja utilizate și răspândite în rândul părților interesate (a se vedea punctul 2.3).
2.
Accesul la date
Ecosistemul turistic al UE nu se bazează pe o platformă de piață comună: ofertele sunt modelate și catalogate atât de operatorii privați, cât și de autoritățile publice de la nivel național, regional și local, creând un peisaj divers, bogat și multilingv, iar rezervările sunt gestionate atât prin intermediul platformelor (mari și mici), cât și în mod independent de către furnizori.
Deși spațiul comun al UE de date privind turismul nu acționează ca un operator de piață (adică nu va permite și nici nu va centraliza rezervările), acesta poate oferi operatorilor instrumente de căutare a informațiilor (a se vedea punctul 2.2).
3.
Furnizarea de date de către părțile interesate din sectorul public și din cel privat
Datele pot fi deschise (cum ar fi informațiile despre orare, despre trafic și informațiile meteorologice, ca exemplu, sau datele extrase din navigarea pe internet), dar pot fi, de asemenea, private, comerciale și sensibile.
În măsura în care datele cu caracter personal sunt partajate, toate părțile interesate trebuie să respecte Regulamentul general privind protecția datelor (RGPD) (8).
În ceea ce privește datele comerciale, care cuprind cea mai mare parte a informațiilor referitoare la rezervări, călătorii, căutări pe internet și plăți, acestea sunt deținute de un număr mic de actori mari, care trebuie să fie incluși în discuția referitoare la normele care reglementează accesul la date în spațiul de date.
(8) Regulamentul (UE) 2016/679 al Parlamentului European și al Consiliului din 27 aprilie 2016 privind protecția persoanelor fizice în ceea ce privește prelucrarea datelor cu caracter personal și privind libera circulație a acestor date și de abrogare a Directivei 95/46/CE (Regulamentul general privind protecția datelor) (JO L 119, 4.5.2016, p. 1).